《春草池绿波亭以银汉无声转玉盘分韵得声字》
元代·顾瑛

据床坐看月华生，水气浮空夜气清。蜃阙珠宫寒作市，银盘玉露静无声。

芳筵累吸杯中物，彩凤双吹树底笙。不见山阴狂道士，相思只在越王城。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。